
A Makó–Kosihy–Ĉaka-kultúra kapcsolatai egy kiskundorozsmai településrészlet alapján

Dolgozatomban a Szeged, Kiskundorozsma–IV. homokbánya területén feltárt kora bronzkori objektumok anyagát dolgoztam fel, melyek a Makó-kultúra emlékei közé sorolhatók. A lelőhelyen több objektum is feltárásra került, melyek esetében felmerült a kora bronzkorra való keltezés, ezek betöltésében azonban kevés (1–2), kisméretű, sérült kerámiatöredékek voltak, melyek pontosabb meghatározásra nem alkalmasak. A leletanyag a Makó-kultúra jellegzetességeit viseli magán, legékesebb példái ennek a belső díszes tál töredékek, emellett azonban más kultúrák irányába mutató elemek is megjelentek. A Makó-kultúra telepanyagára jellemzően, itt is a házi kerámiák fordultak elő nagyobb számban, azonban a korsó és bögre töredékek száma is kifejezetten jelentős. A bögrék egyes típusai és a korsók nem tartoznak a Makó-alapformák közé, a Somogyvár–Vinkovci-kultúra hasonló edényformáival mutatnak szoros kapcsolatot. Előkerült egy hengeres testű palack töredéke is, ami szintén a Somogyvár–Vinkovci-kultúrával kialakított kapcsolatokat támasztja alá. Egy radiolaritból pattintott, Harangedény-kultúra felé mutató nyílhegy is feltárásra került. A lelőhely csontanyagának vizsgálata megtörtént, az eredményeket a településszerkezetről szóló fejezetben ismertetem. A dolgozat végén részletesen kitérek a Makó-kultúra kapcsolataira a dorozsmai lelőhely alapján.



